ཨུ་ཡོན་ཀྲང་སྐུ་གཞོན་ང་ཕོད་ངག་དབང་འཇིགས་མེད་དང༌།པཎ་ཆེན་རིན་པོ་ཆེ་རྣམ་གཉིས་ཀྱིས་བོད་སྐད་ཡིག་སློབ་སྦྱོང་དང༌།བེད་སྤྱོད་བྱ་རྒྱུའི་སྐོར་གྱི་གྲོས་འགོ་བཏོན་གནང་རྗེས་གང་སར་སྙན་པའི་གྲགས་པ་བསྒྲགས་པ་དང༌།རང་སྐྱོང་ལྗོངས་ཀྱིས་གནད་དོན་དེའི་ཐད་བསྟུད་མར་ཡིག་ཆ་མི་ཉུང་བ་ཞིག་འགྲེམས་སྤེལ་བྱས་པ་དང༌།ཡིག་ཆའི་ཐོག་གཏན་འབེབས་མང་པོ་བཟོས་ཡོད་པས་མི་རྣམས་བློ་མགུ་ཞིང༌།ཡིད་ཚིམ་པ་ཞིག་བྱུང་ཡོད།འོན་ཀྱང་དུས་ཀྱི་ལོ་ཟླ་སོང་རྗེས་ཡིག་ཆ་དེ་དག་ལ་བསྐྱར་ཞིབ་ཅིག་བྱེད་དུས་མི་རྣམས་ཡིད་ཐང་ཆད་དགོས་པ་ཞིག་སྟེ།དེ་སྔ་རྫོང་རིམ་པའི་ལས་ཁུངས་ལ་ཡིག་སྒྱུར་ཚན་པ་རེ་གཉེར་དགོས་པ་འདུག་ནའང་ད་ལྟ་ཡང་དོན་འཁྱོལ་བྱུང་མེད་པ་རེད།དེ་ནི་ཤེས་ལྡན་མི་སྣ་དཀོན་པས་ཡིན་ནམ་ཟེར་ན་མ་ཡིན་པར་དེ་ལས་བོད་སྐད་ཡིག་གི་ཆེད་ལས་ཀྱི་སློབ་གྲྭ་ཆེ་མོ་ཐོན་པ་ཕལ་ཆེ་བ་སྦྱང་པ་བེད་མེད་དུ་སོང་ཞིང་དེ་སྔ་གོང་རིམ་གྱི་ཡིག་ཆ་རྣམས་བོད་རྒྱ་ཤན་སྦྱར་གཉིས་ཀྱི་ཐོག་ནས་གཤམ་སྤེལ་དང༌།ལས་བཟོ་བ་རྣམས་ལ་བོད་སྐད་ཡིག་གི་སློབ་སྦྱོང་འཛིན་གྲྭ་འཛུགས་གཉེར་བྱེད་དགོས་པའི་གཏན་འབེབས་གནང་བ་དེ་ཡང་མིང་ཡོད་དོན་མེད་དང༌།ད་ལྟ་རང་ཤུགས་སུ་འཐོར་ཞིག་སོང་བ་རེད།བོད་སྐད་ཡིག་སློབ་སྦྱོང་བྱེད་མཁན་ཁོངས་སྦྱང་འབྲས་ལེགས་པར་བསྔགས་བརྗོད་བྱེད་དགོས་པའི་གཏན་འབེབ་དེ་ཡང་ད་ལྟ་གོ་འཚོར་མེད་ཁར་རྒྱལ་ཁབ་ཀྱིས་ལག་རྩལ་གོ་མིང་ཞིབ་དཔྱད་གཏན་འབེབས་ཁྱབ་བསྒྲགས་གནང་ཡོད་ནའང༌།བོད་སྐད་ཡིག་གི་ཡིག་སྒྱུར་གོ་མིང་དམ་པོར་བཅིངས་ཏེ་རྒྱ་ཆེ་བའི་ས་ཁུལ་ལ་ཡིག་སྒྱུར་གོ་མིང་ཕལ་ཆེ་བར་མེད་པས་མི་རྣམས་གོ་བ་ལོན་དཀའ་བ་ཞིག་རེད།དེ་སྔ་ཚགས་པར་དང་རྒྱང་བསྒྲགས་ནང་གནད་དོན་དེའི་སྐོར་དྲིལ་བསྒྲགས་རྒྱུན་ཆད་མེད་པར་གནང་གི་ཡོད་ནའང༌།དེང་སྐབས་གོ་རྒྱུ་ཐོས་རྒྱུ་མེད་པ་སོགས་ཀྱིས་མི་རྣམས་ཟ་འཐུང་གི་རྗེས་སུ་བགྲོ་གླེང་བྱ་རྒྱུའི་གྲོས་གཞི་ཞིག་ཏུ་གྱུར་པ་རེད།༡༢ཅེས་བཏོན་ཡོད་པ་རེད།